5.pielikums

Ministru kabineta

2013.gada \_\_\_\_\_\_\_\_\_\_\_\_\_\_\_

noteikumiem Nr.\_\_\_\_\_

**Svešvaloda.**

**Mācību priekšmeta standarts 1.–9.klasei**

**I. Vispārīgais jautājums**

 1. Mācību priekšmeta standarts "Svešvaloda" ir veidots jebkurai svešvalodai un nosaka mācību priekšmeta mērķi, uzdevumus, obligāto saturu un pamatprasības mācību priekšmeta apguvei, beidzot 3., 6. un 9.klasi.

**II. Mācību priekšmeta mērķis un uzdevumi**

 2. Mācību priekšmeta "Svešvaloda" mērķis ir veidot izglītojamā valodas, komunikatīvo un sociokultūras kompetenci, lietojot svešvalodu mācībās, saziņā un sadarbībā mainīgajā daudzkultūru pasaulē.

 3. Mācību priekšmeta "Svešvaloda" uzdevums ir radīt izglītojamajam iespēju:

 3.1. sazināties svešvalodā mutvārdos un rakstos;

 3.2. apgūt svešvalodas likumsakarību un funkciju pamatus;

 3.3. veicināt atvērtību pret neierasto un veidot vērtējošu attieksmi pret sevi, citiem, pasauli, apgūstot un salīdzinot dzimto valodu un svešvalodu, kā arī iepazīstot kultūru daudzveidību;

 3.4. apzināties valodu lomu saziņā;

 3.5. izprast valodu nozīmi citu mācību priekšmetu apguvē.

**III. Mācību priekšmeta obligātais saturs**

 4. Valodas kompetence:

 4.1. skaņa;

 4.2. vārds;

 4.3. teikums;

 4.4. teksts.

 5. Komunikatīvā kompetence:

 5.1. saziņas situācijas;

 5.2. saziņas mērķi;

 5.3. saziņas stratēģijas.

 6. Sociokultūras kompetence:

 6.1. saziņas kultūra;

 6.2. kopīgais un atšķirīgais, sazinoties dzimtajā valodā un svešvalodā;

 6.3. valodu kontekstā ietvertā informācija par dažādu tautu kultūru;

 6.4. kultūras parādības: dzīves apstākļi, svētki, paražas, cieņa pret citu tautu valodām un kultūru daudzveidību.

**IV. Pamatprasības mācību priekšmeta apguvei, beidzot 3.klasi**

 7. Izglītojamo rosina sasniegt valodas, komunikatīvo un sociokultūras kompetenci atbilstoši valodas prasmes A1 līmenim. Atsevišķi valodas, komunikatīvās un sociokultūras kompetences elementi var būt dažādos līmeņos. Valodas prasmes līmenis un tā kritēriji noteikti šā pielikuma 19.punktā.

 8. Valodas un komunikatīvā kompetence:

 8.1. saklausa un saprot pazīstamus vārdus, pamatfrāzes un vienkāršus teikumus;

 8.2. lasa un saprot pazīstamus vārdus, pamatfrāzes un vienkāršus teikumus;

 8.3. vienkāršā veidā sazinās par sev labi zināmām tēmām;

 8.4. izmanto atsevišķus vārdus, pamatfrāzes un vienkāršus teikumus, lai atbildētu un uzdotu jautājumus par tuvāko apkārtni un cilvēkiem;

 8.5. vienkāršos teikumos stāsta par savu dzīvesvietu un cilvēkiem, kurus pazīst;

 8.6. raksta atsevišķus vārdus, pamatfrāzes un vienkāršus teikumus par sevi un savu tuvāko apkārtni.

 9. Sociokultūras kompetence:

 9.1. iepazīstas ar valstīm, kuru valodu apgūst;

 9.2. izrāda pozitīvu attieksmi un interesi par valodām.

 10. Izglītojamā attieksmi raksturo šā pielikuma 8.5., 8.6., 9.2.apakšpunktā minētā prasības.

**V. Pamatprasības mācību priekšmeta apguvei, beidzot 6.klasi**

 11. Izglītojamo rosina sasniegt valodas, komunikatīvo un sociokultūras kompetenci atbilstoši valodas prasmes A2 līmenim. Atsevišķi valodas, komunikatīvās un sociokultūras kompetences elementi var būt dažādos līmeņos. Apgūstot otro svešvalodu no 6.klases, 6.klases beigās izglītojamo rosina sasniegt valodas prasmes A1 līmeni. Valodas prasmes līmenis un tā kritēriji noteikti šā pielikuma 19.punktā.

 12. Valodas un komunikatīvā kompetence. Izglītojamais:

 12.1. klausās un saprot biežāk lietotos vārdus un frāzes par sevi un savu tuvāko apkārtni;

 12.2. uztver galveno domu vienkāršos un skaidri izrunātos izteikumos;

 12.3. lasa un saprot īsus, vienkāršus tekstus par zināmām tēmām;

 12.4. sameklē konkrētu informāciju vienkāršos, ar ikdienas dzīvi saistītos tekstos;

 12.5. sazinās ikdienišķās situācijās, kur notiek vienkārša informācijas apmaiņa par zināmām tēmām;

 12.6. iesaistās sarunā, bet tās uzturēšanai var būt nepieciešama sarunas biedra palīdzība;

 12.7. vienkāršos teikumos stāsta par sevi, savu tuvāko apkārtni un citām zināmām tēmām;

 12.8. raksta īsu, vienkāršu tekstu par zināmām tēmām: zīmītes, paziņojumus, pastkartes un vēstules;

 12.9. aizpilda vienkāršas veidlapas, ierakstot informāciju par sevi.

 13. Sociokultūras kompetence. Izglītojamais:

 13.1. zina to valstu iedzīvotāju paradumus un tradīcijas, kuru valodu apgūst;

 13.2. saredz kopīgo un atšķirīgo savas valsts un svešvalodā runājošo valstu iedzīvotāju saziņā un kultūras tradīcijās;

 13.3. ir iecietīgs pret svešo un nepazīstamo.

 14. Izglītojamā attieksmi raksturo šā pielikuma 12.5., 12.6., 12.7., 12.8., 12.9., 13.3.apakšpunktā minētā prasības.

**VI. Pamatprasības mācību priekšmeta apguvei, beidzot 9.klasi**

 15. Izglītojamo rosina sasniegt valodas, komunikatīvo un sociokultūras kompetenci atbilstoši valodas prasmes B1 līmenim. Atsevišķi valodas, komunikatīvās un sociokultūras kompetences elementi var būt dažādos līmeņos. Apgūstot otro svešvalodu no 6.klases, 9.klases beigās izglītojamo rosina sasniegt valodas prasmes A2–B1 līmeni. Valodas prasmes līmenis un tā kritēriji noteikti šā pielikuma 19.punktā.

 16. Valodas un komunikatīvā kompetence. Izglītojamais:

 16.1. klausās un saprot skaidru un literāri pareizu runu par pazīstamām tēmām;

 16.2. saprot radio un televīzijas raidījumu saturu, ja par zināmiem notikumiem vai tematiem runā samērā lēni un skaidri;

 16.3. lasa un saprot tekstus, kuros izmantota ikdienā bieži lietota valoda, kā arī vienkāršus literārus tekstus;

 16.4. sameklē konkrētu informāciju dažādu stilu un žanru tekstos;

 16.5. piedalās sarunā par zināmiem vai interesējošiem, kā arī ar ikdienas dzīvi saistītiem tematiem;

 16.6. iesaistās diskusijās par labi zināmām un ar ikdienas dzīvi saistītām problēmām;

 16.7. pamato un paskaidro savus uzskatus un nodomus;

 16.8. stāsta par dzirdēto, redzēto, piedzīvoto vai lasīto, izsakot savu attieksmi;

 16.9. raksta saistītu tekstu par zināmiem vai interesējošiem jautājumiem;

 16.10. raksta vēstuli par saviem pārdzīvojumiem un iespaidiem.

 17. Sociokultūras kompetence. Izglītojamais:

 17.1. ir iepazinis to valstu kultūru, raksturīgākos iedzīvotāju paradumus un tradīcijas, kuru valodu apgūst, un salīdzina tās ar situāciju Latvijā;

 17.2. izprot kultūru dažādību un izmanto iegūto informāciju sevis bagātināšanai;

 17.3. veido un uztur kontaktus ar vienaudžiem un pieaugušajiem, pieņem viedokļu daudzveidību;

 17.4. ar cieņu izturas pret citām tautām un valodām.

 18. Izglītojamā attieksmes raksturo šā pielikuma 16.7., 16.8., 17.3. un 17.4.apakšpunktā minētās prasības.

 19. Valodas prasmes līmeni nosaka šādi kritēriji. Izglītojamais:

 19.1. C2 – spēj viegli saprast gandrīz visu dzirdēto vai lasīto. Atsaucot atmiņā izteiktos argumentus un viedokļus, spēj apkopot informāciju no dažādiem mutvārdu vai rakstiskiem avotiem un secīgi to izklāstīt. Spēj izteikties spontāni, raiti un precīzi, ņemot vērā nozīmju nianses pat komplicētās situācijās;

 19.2. C1 – spēj saprast dažādas tematikas sarežģītus, garus tekstus un uztvert zemtekstu. Spēj izteikties radoši un spontāni, īpaši nemeklējot vārdus. Spēj atbilstoši un prasmīgi lietot valodu sociālajā, akadēmiskajā un profesionālajā jomā. Spēj izveidot skaidru, labi strukturētu, detalizētu tekstu par sarežģītiem jautājumiem, labi pārzinot tekstveides principus un lietojot atbilstošus saistījuma un saskaņojuma līdzekļus;

 19.3. B2 – spēj saprast galveno domu sarežģītos tekstos gan par konkrētiem, gan abstraktiem tematiem, arī diskusijās par profesionāliem jautājumiem savā specialitātē. Spēj sarunāties samērā brīvi un spontāni, saziņa ar dzimtās valodas lietotājiem noris bez aizķeršanās. Spēj skaidri un detalizēti izteikties par dažādiem tematiem, pamatot savu viedokli, izklāstot dažādu variantu priekšrocības un trūkumus;

 19.4. B1 – spēj saprast svarīgāko skaidros izteikumos literārā valodā par zināmiem tematiem tekstos, kas saistīti ar darbu, skolu, brīvo laiku. Spēj gandrīz vienmēr tikt galā situācijās, kādas var rasties, ceļojot pa vietām, kur runā apgūstamajā valodā. Spēj izveidot vienkāršu, saistītu tekstu par tuviem vai personīgi interesējošiem tematiem. Spēj aprakstīt pieredzēto, notikumus, sapņus, cerības un centienus, īsi pamatot un paskaidrot savus uzskatus, plānus;

 19.5. A2 – spēj saprast atsevišķus teikumus un bieži lietotus izteicienus par aktuāliem sadzīves jautājumiem (piemēram, informāciju par sevi un ģimeni, iepirkšanos, tuvāko apkārtni, darba iespējām). Spēj sazināties situācijās, kurās notiek vienkārša informācijas apmaiņa par zināmiem jautājumiem. Spēj vienkāršos vārdos pastāstīt par sevi, tuvāko apkārtni, izteikt savas vajadzības;

 19.6. A1 – spēj saprast un lietot vienkāršus izteikumus un elementāras frāzes, lai nodrošinātu konkrētas vajadzības. Prot iepazīstināt ar sevi un citiem, uzdot personiskus jautājumus un atbildēt uz tiem, piemēram, par savu dzīvesvietu, pazīstamiem cilvēkiem, par lietām, kas pieder. Spēj elementārā līmenī sazināties, ja otrs runā lēnām, skaidri, un ir gatavs palīdzēt otram.

Izglītības un zinātnes ministrs V.Dombrovskis

Iesniedzējs:

Izglītības un zinātnes ministrs V.Dombrovskis

Vizē:

Valsts sekretāre S.Liepiņa

 25.06.2013

 1145

 I.Īvāne

67047849, ineta.ivane@izm.gov.lv